정조 20년 · 목
疏略曰臣之願忠於聖上者請明正學以敦風俗也革科弊以正士習也開言路以廣視聽也植公論以消朋黨也戒數遷以重官方也擇守令以養民命也修軍政以袪民瘼也治盜賊以絕奸萌也審糶糴以革痼弊也立紀綱以尊君命也何言乎明正學以敦風俗也我殿下天縱首出聰明睿智二帝三王君師之道無不閳明而發揮之顧此溳埃之微物詎測海嶽之高深而第觀近日儒敎浸衰士風漸頹月異而歲不同夫何聖明在於上而敎化不行於下也臣竊伏惟聖朝之治專尙右文學校之政遍及遐僻宜其文敎蔚興風俗已正而濟濟衿佩之會未聞絃誦之聲往往藏修之所便作酒食之場人心以之淆雜士風以之渝薄虞朝五敎之敷周禮三物之興豈容如是古之學者必自小學而入大學春誦夏絃入孝出弟其業則詩書禮樂其敎則君臣父子其次第則自酒掃應對至於精義入神自攝職從政至於尊主庇民自夫科目之興而所謂學者皆陷於記誦詞章之末以苟就利祿功名悠悠千載莫能挽回有識之竊歎固已久矣況今世道日下俗習日痼不問才否惟計門閥前途豫定銖兩不差種學績文都歸閒事操衡秉纊惟事量文詞章之儒亦難屈指正學之明愈若北轅而適越受弊之源旣在於此則救之之道惟曰反是而已伏願殿下破去俗習先正世道必擇吾東方敦本務實公平醇正之先儒表章而尊尙之旁求學業純備性行端潔之士次第試用循名責實而其所誘掖奬成之方則古有內則少儀學記弟子職等諸篇今有經書集傳大全濂洛關閩諸書而其所以匡直輔翼者又在於我殿下躬行心得之餘苟如是也上好下甚風行草偃將見正學大明敎化蓋敦中和位育之極功於變時雍之至治可復見於今日矣何言乎革科弊以正士習也蓋科擧古制也周家之大比漢朝之賢良皆所以需世之具觀國之用而叔世以後奸僞百出至于今日而極矣臣每讀我殿下御極初科弊綸音未嘗不欽歎莊誦以爲大聖人所作爲出尋常萬萬而十數年來其所釐革靡不用極則僥倖之習幾乎少袪躁競之風宜其盡革而奈之何近來科弊猶前奸竇益新倩述代寫視以常事禁亂搜挾不遵朝令此固識者之寒心而其中早呈之弊愈往愈甚此皆掌試之任不以文譽而必以地望赴擧之類不計工拙而惟計早晩書題纔揭試券已呈時刻未至禮圍先空甚至于預書文套於人場之前必爭要地於懸板之下蹂躪敺打無異戰場草率了當便同兒戲醴泉之競渡渰沒龍宮之爭先壓死其數夥然聽聞駭慘臣所聞見只及道內而反隅觸類諸道可知此罔非由於科弊之已痼士習之囂競而此豈㯮儒生之罪也爲試官者實有其責向年大臣之筵稟科弊嚴立隄防蓋出於慨世道正士習之意也伊後科場比前有效晷刻差緩奔競稍息自今以後仍爲定式苟能開門於前夕定限於日暮收券之時不分先後作軸之際不計序次待其畢呈始乃塡字主試者惟文是取而無拘早晩納券者自盡其才而不顧時刻又必曠日銷院從容考取遺珠是恐琢玉爲期如是而行之數年庶見士趨之克正而科弊之自革矣何言乎開言路以廣視聽也夫人主以渺然一身處乎億兆之上四方至廣萬幾至夥雖有不世之聰明不可遍觀而周聽故以大舜之聖而亦曰明四目達四聰蓋所以集四方之聰明而爲一人之視聽也惟我殿下深知其然也故英睿卓越而不自以爲聖聰明冠古而不自以爲能特恢詢蒭之量誕降求言之敎今殿下雖未嘗罪一言者然或有涉於說而不繹從而不改故貪官汚吏之見彈於臺垣者反疑風聞之或爽曲加㴠貸使之仍任竟致臺言之無施此亦言路不開之一端也臺臣之言雖涉風聞未嘗及於無瑕之人則以贓見彈者雖或有虛實之相蒙不可無輕重之隨坐而今乃不然道啓纔上臺緘繼下有若兩造相辨者然噫彈一營邑猶尙如此人孰能不畏重誅而出氣力進危言以補聖德之萬一哉伏願廣求四方之賢益恢虛受之量有言逆耳必求諸道有言遜志必求諸非道使讒邪日退讜直日進則庶見臺風丕振朝著肅淸何憂乎言路之不開視聽之不廣也何言乎植公論以消朋黨也朋黨之禍莫甚於本朝噫正人以邪爲邪邪人以正爲邪已有古人之的論而今之朋黨殆有甚焉俱未免於偏倚卒同歸於傾軋銓衡注擬專視彼我之迹藩閫殿最不無愛惡之嫌名器以之破壞用舍以之不均當今之弊莫非私一字爲之崇而國受其害矣然則一箇公字正爲矯弊之急務秉心公然後邪正之莫能遁立論公然後是非之得其正扶正抑邪而不流於偏倚則所謂色目雖若難消而自歸消融噫當此世道波蕩人物渺然之時雖盡用一世之才猶不能了得一世之事況勢有所偏重而用有所未盡耶惟我先大王五十年苦心惟在於蕩平我殿下繼述之盛亦在於蕩平其所以調劑鎭安之道至矣盡矣夫何朝著之間公論不行私意難袪朋黨之弊日以益甚而莫之救也顧今立殿下之廷者同是祖宗朝遺臣也同是世祿家裔胄也同是有願忠之心者也同是有可用之才者也若能俱收竝用矯其偏而抑其過使之比肩於淸朝則公論不期植而自植朋黨不期消而自消何言乎戒數遷以重官方也臣竊伏惟念殿下睿智出天聖學高明非不俯燭數遞之爲弊於民而特慮夫長吏貪虐之風未免求治太速之病凡在外任之臣率皆責效於旬月之內然人品之賢愚不同治效之遲速有異或爲政寬平而聲譽稍遲或御下嚴明而不事姑息者例被白簡之評奸民以此而議其是非浮謗以此而售其奸計其與東漢之弊古今一轍臣謂差遣之時其難其愼旣遣之後戒在數遷使之安其分而盡其職考其聲績而期有實效則官方自重而無躁進之望公器自尊而無躐等之心何言乎擇守令以養民命也噫近來世無氷蘗之操雄府膄邑徒以肥已爲心疲弁冷蔭惟以善事爲務薦剡之法殿最之規徒爲文具況且繡衣之行旣無按廉糾治之擧反有苞苴公行之譏則暗行之法亦不可恃也欲養民命守令不可不擇也欲察廉貪都事亦不可不擇也蓋都事名以外臺爲任不輕而夫何近來漸爲宂官人皆厭避必以鄕曲無勢者爲當窠有闕輒擬次第差遣而習俗已痼猝難變革莫如別立條目必以三司中有威望者擇遣及其遞也必以三司之職內遷還朝之日使之撮其道內守宰賢否及軍情民瘼一如御史之書啓則是無御史之名而有御史之實也御史常在道內則貪吏懲畏廉吏奬勸其於扶世道保民命之道豈少補哉亦願另飭諸道道臣嚴明殿最居上而題目之極好者施以褒異之典居下而題目之最惡者施以禁錮之典至若繡衣別遣剛明鍊達之人不拘顏私一心奉公又與都事相議採聞黜陟臧否無所容貸則庶見風俗丕變生民奠安何言乎修軍政以袪民弊也夫修鍊甲兵斯爲陰雨之備而所謂軍兵直是兒戲其他富實之民或稱幼學或稱軍官托名於校宮納租於軍廳以爲發身之皆伏願詢于廟堂另飭守宰州縣之額外軍官除案而塡充於軍額富民之稱以幼學試講而移充於束伍疲癃殘疾之人無赴於行伍壯健精勇之丁盡歸於操鍊則緩急庶可恃矣且列邑軍官額數自有定規而今則不然大官幾千數其次或三四百或百有零餘而元額之外皆是謀避軍役之類又有官吏保人巧作名目厥數甚夥軍額之減縮職由於此其父子兄弟價布五六匹皆出一室之中寒女之手終歲勤苦無路辦備盡賣田土流離漂轉況彼白骨之徵黃口之役刮毛龜背剝膚椎髓如煎膏火以殿下如傷之仁倘能俯燭於蔀屋之下則必思救焚之不暇伏願更加振作淬勵命道臣査問尤甚之邑抄出虛額之數或開移定之路濫稱之幼學額外之軍官亦爲降充於虛額使白骨黃口無含冤之端疲洞殘戶無侵徵之吏何言乎治盜賊以絕奸萌也大抵爲盜賊者皆驍健頑慢之類也忍杖耐辱異於平人薄罰輕刑固不足禁戢奸黨浸盛猾計漸長所謂追捕不問豺狼只推狗鼠或受賂物而徑放或施輕杖而遽釋强盜之黨愈復橫行今若申飭左右捕廳行會諸道鎭營各別譏詗治以賊刑或施斬刖則賊必知畏而不敢肆行今日廷臣曾無一言治盜之事臣憂歎熟計願及此時早加鋤治以絕日後滋蔓之患何言乎審糶糴以袪痼弊也糶糴之法本爲救民而創設之初其數不多年年耗息十倍當初反有損而無益州縣胥吏之輩幼弄尤甚春間散給不過空殼秋來督納必以精穀且以小斗枵斛分之於民及其收捧或稱者色或稱落庭侵奪狼籍乃以大斗全石取之於民刀筆簿錄之奸又從以疊抄加徵而營中精實之米穀盡爲營邑之販賣乘民之急以錢牟利或防納春稅而倍簁取償於秋還或貴出賤取而勒買貨物於民間濫鄕猾吏之耗食刀蹬無非害民之機穽也守令之官以糶糴多寡爲好否轉徙之民以還上饒乏爲去就增息之債不啻靑苗之流毒疊徵之患有倍兩稅之濫徵今日痼弊孰有大於糶糴乎臣請各邑還穀折半則依舊儲置以爲分給留庫之資折半則賤直作錢以爲補用經費之道還穀旣少則民賦自輕賦稅旣輕則民產自饒今欲立法定制永久無弊則折半留置之穀若又過十數年之後漸至多數更有病民之慮又復酌量減數永垂千萬年金石則其爲惠民之政孰大於是何言乎立紀綱以尊君命也我殿下以天縱之聖臨億兆之衆求道之志㢠出百王願治之誠溢於絲綸發號施令而廓然無一毫之偏係動作云爲而藹然有一團之中和宜乎聖化旁流風淸俗美而夫何朝廷之上惟以恬嬉爲事施措之際徒以姑息爲務紀綱漸至於解弛人心日就於怠慢朝象分裂論議歧貳庶事叢脞國勢岌嶪此實由於紀綱不立而君命不尊也不特朝廷爲然下及州縣尤無紀律或當饑歲輒下停捧之令而爲守令者隱而不出爲吏胥者秘而不露徐待民戶之畢納而始乃出令稱以停退許多吏逋以此稱塞紀綱之不立擧此可知伏願殿下卓然竪立振紀肅綱策勵群工整齊朝廷則紀綱不期立而自立君命不期尊而自尊凡此十者皆切時之務而究其歸宿則莫切於紀綱故以紀綱終焉夫君爲一國之紀綱心爲一身之紀綱凡爲治亂安危盛衰之機只在人主一心操舍之間故臣竊附古人憂治世危明主之義敢效獻芹之忱願加功於正心誠意之學以爲國家萬事之根本批以爾請明正學正學明然後人得以爲人正學二字實屬先務予所勉之者在兹爾能首陳此義極可嘉也爾又請革科弊亦可謂切實而苟不得人皆歸徒法初元綸音之若未施行然者此也視聽不可不廣朋黨不可不消而仗馬有譏今古無異莫非自反處朝著不能寅協另欲留意於用捨之際矣數遞之弊成一痼瘼而守令之不擇亦莫今若則雖久任何望生民之聊賴乎修軍政絕奸萌言之是矣糶糴之反爲害民非不知也統而言之諸條皆關於國有紀綱此亦予留心淬勵處也